སློབ་དེབ་ཀྱི་རྣམ་པ་ཡིན་ན་བཟང་བོ་ཞིག་དང་སྤུས་ཀ་དག་པོ་ཞིག་དགོས།རི་མོ་དང་ཡིག་གཟུགས་ལྟ་ན་སྡུག་པ།གླུ་དང་སྙན་ངག་ཡག་པོ།རི་མོ་འབྲི་རྩལ།ཚིག་གྲུབ་བཟོ་ཚུལ་སོགས་སློབ་མར་མཚམས་སྦྱོར་བྱས་ནས་ཁོ་ཚོ་སྒྱུ་རྩལ་ཐམས་ཅད་ལ་དགའ་སྣང་སྐྱེ་རུ་འཇུག་དགོས།ངས་བསམ་ན་ད་སྔ་ཕན་ཆད་ཀྱི་བོད་ཡིག་སློབ་དེབ་འགྱུར་མ་སློབ་ཆུང་ལོ་དྲུག་གི་སློབ་དེབ་བཅུ་གཉིས་པོ་བོད་ཀྱི་རིག་པའི་སྟེང་ནས་ཁྲིད་ན་ལོ་བཞིའི་ནང་ལོ་དྲུག་གི་ཡོན་ཚད་ལ་སླེབས་ཐུབ།མི་རིགས་གང་ཡིན་ཡང་ཐོག་མར་རང་གི་སྐད་ཡིག་དེ་དཔྱིས་ཕྱིན་པ་ཞིག་ཤེས་སོང་ན།མི་རིགས་གཞན་གྱི་ཡིག་རིགས་གང་ཞིག་བསླབ་ཀྱང་རྨང་གཞི་བཟང་བོ་ཞིག་བཞག་ཡོད།དཔེར་ན།ཁོང་ཨ་ལགས་དོར་ཞི་ཚང་ཆུང་དུས་དགོན་པར་བསྡད་པ་ལས་སློབ་གྲྭར་འགྲོ་མ་མྱོང་ཡང༌།ཁོང་གིས་རྒྱ་ཡིག་ལོ་གཅིག་གཉིས་ཙམ་ལ་སྦྱངས་ཚེ་རྒྱ་ཡིག་གི་དཔྱད་རྩོམ་འབྲི་ཐུབ་པས།དེང་སང་རྒྱའི་མཁས་པ་ཚོ་ཡ་མཚར་སྐྱེ་བཞིན་ཡོད།དུས་ཡུན་ཐུང་ཐུང་ཞིག་གི་ནང་དུ་རྒྱ་ཡིག་གི་ཆུ་ཚད་དེ་འདྲའི་མཐོན་པོ་ཞིག་ལ་སླེབས་པའི་རྒྱུ་མཚན་ཅི་རེད་ཅེ་ན།དེ་ནི་བོད་ཡིག་གི་ཡོན་ཏན་བཟང་བའི་སྟབས་ཀྱིས་རེད།བོད་ཡིག་གི་ཡོན་ཏན་མེད་པ་ཞིག་གིས་ལོ་གཅིག་གཉིས་ཙམ་དུ་རྒྱ་ཡིག་སྦྱངས་ཀྱང་དེའི་སྒོ་ནས་དཔྱད་རྩོམ་ཞིག་འབྲི་ཐུབ་བམ།དེ་ཚང་མས་ཤེས་དགོས་སོ།།